b'\n_START_ARTICLE_\nKoffein\n_START_PARAGRAPH_\nKoffein (eller coffein) er et organisk stof der findes naturligt i kaffe, te, cola (kolan\xc3\xb8dder) og, i mindre m\xc3\xa6ngder, i kakao._NEWLINE_Kemisk set er det et xanthin alkaloid og dermed en purinbase. Puriner kendes som byggeelementer i RNA og DNA, hvor de findes som nukleotiderne adenin og guanin. Stoffets systematiske navn er 1,3,7-trimetylxantin, og sumformlen er C\xe2\x82\x88H\xe2\x82\x81\xe2\x82\x80N\xe2\x82\x84O\xe2\x82\x82. Stoffets molv\xc3\xa6gt er 194,2 g/mol.\n_START_SECTION_\nNaturlige forekomster\n_START_PARAGRAPH_\nKoffein er det v\xc3\xa6sentligste, aktive stof i kaffe. Ud over indholdet i kaffeb\xc3\xb8nner findes koffein ogs\xc3\xa5 i flere end 60 andre planter, f.eks. i kolan\xc3\xb8dder, hvor det oprindeligt blev kaldt kolatin, og i te, hvor det oprindeligt fik navnet tein. F\xc3\xb8rst da den kemiske struktur af molekylerne blev bestemt blev man klar over at det var det samme stof. Koffein er t\xc3\xa6t besl\xc3\xa6gtet med theofyllin, der gives som astmamedicin, og med theobromin, der findes i kakaob\xc3\xb8nner. Koffein kan f\xc3\xa5s i tabletform, og i videnskabeligt kontrollerede placebofors\xc3\xb8g har det vist sig, at man foretr\xc3\xa6kker koffeintabletterne frem for placebotabletterne. Koffeinets virkning er alts\xc3\xa5 \xc3\xa6gte og kan registreres af den, som indtager stoffet._NEWLINE_Efter bestemmelse af genomer kan forskere fastsl\xc3\xa5 at kaffeplanten og kakaoplanten producerer koffein p\xc3\xa5 to forskellige m\xc3\xa5der og kan dermed fastsl\xc3\xa5 at de to planter ikke er evolution\xc3\xa6rt besl\xc3\xa6gtede, men at der er tale om parallel evolution.\n_START_SECTION_\nFysiologiske virkninger\n_START_PARAGRAPH_\nKoffeinets opkvikkende virkning stammer i f\xc3\xb8rste r\xc3\xa6kke fra, at det binder sig til adenosinreceptorerne i hjernen. Fors\xc3\xb8g med knockoutmus har vist, at opkvikningen virker gennem adenosin-2A receptor-undertypen, mens adenosin-1 receptoren ikke p\xc3\xa5 samme m\xc3\xa5de bliver p\xc3\xa5virket. Den d\xc3\xa6mpning af impulsgennemgangen, som kroppens eget adenosin skulle have fremkaldt, finder alts\xc3\xa5 ikke sted, og det opleves som \xc3\xb8get friskhed._NEWLINE_Desuden bindes koffein til de s\xc3\xa5kaldte ryanodinreceptorer i det sarkoplasmatiske retikulum, hvad der fremkalder en frigivelse af calcium til blodbanen fra depoter i cellemellemrummene._NEWLINE_Koffeinets afstressende virkning er frembragt af det endocannabinoide system via CB1-receptore og er impliceret i de psykoaktive egenskaber af koffein og i evnen af koffein til at reducere de patologiske konsekvenser af stress. Eksperimentelle resultater viste, at kronisk koffein-forbrug \xc3\xb8ger f\xc3\xb8lsomheden af striatale GABAerge synapser til stimulering af cannabinoid CB1-receptorer._NEWLINE_Det endocannabinoide system er involveret i de psykoaktive virkninger af mange forbindelser, og adenosin A2A-receptorer, det v\xc3\xa6sentligste receptor-m\xc3\xa5l af koffein, fremkalder en eftergivende virkning i retning af CB1-receptorer, hvilket antyder, at A2A-CB1-receptor-interaktion spiller en stor rolle i dannelse og vedligeholdelse af koffein-bestyrkende adf\xc3\xa6rd.'